text: Slut med ost i Klovborg efter 114 år
  17 marts 2012 kl. 10.41
  I dag tog 400 borgere, tidligere ansatte og kunder afsked med Klovborg Mejeri.
  "En Klovborg Ost ta'r den tid, en Klovborg ost skal ta'" - under det slogan er der i mange år lavet ost på Klovborg Mejeri. Men efter 114 år lukker byens stolthed. 
  Dagen igennem mødte 400 tidligere ansatte og borgere op for at få en sidste rundvisning, smagsprøver og for at sige farvel til virksomheden, og det var noget overvældende. Kun 250 havde meldt sig til i forvejen. 
  Produktionen flyttes til et af Arlas andre mejerier, ligesom medarbejderne bliver fordelt på koncernens andre mejerier rundt om i landet.
  Sidste produktionsdag er den 30. marts.
  